ผถห. INSET เคาะปันผล 0.17 บ. ลั่นปี 65 กำไรออลไทม์ไฮ อานิสงส์ก่อสร้าง “ศูนย์ข้อมูล” บูม
ผู้ถือหุ้น INSET อนุมัติจ่ายปันผลงวดปี 64 หุ้นละ 0.17 บ. เตรียมรับเงิน 19 พ.ค.65 ลั่นกำไรปี 65 ออลไทม์ไฮ อานิสงส์ก่อสร้าง Data Center บูม คาดมีงานใหม่รอประมูลกว่า 2 พันลบ. เผยปัจจุบันมี Backlog กว่า 2 พันลบ. ทยอยรับรู้รายได้ปีนี้กว่าพันลบ.
ผู้ถือหุ้น INSET เคาะปันผลหุ้นละ 0.17 บ. รับเงิน 19 พ.ค.65 ลั่นกำไรปี 65 ออลไทม์ไฮ อานิสงส์ก่อสร้าง Data Center บูม รอชิงงานใหม่กว่า 2 พันลบ.
21 เม.ย. 2565

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า ที่ประชุมสามัญผู้ถือหุ้นประจำปี 2565 ในวันที่ 20 เมษายน 2565 ที่ผ่านมา มีมติอนุมัติการจ่ายเงินปันผลสำหรับผลการดำเนินงานในปี 2564 ให้แก่ผู้ถือเป็นจำนวนเงินไม่เกิน 104,720,000 บาท ในอัตรา 0.17 บาท/หุ้น ทั้งนี้ การจ่ายเงินปันผลดังกล่าวคิดเป็นร้อยละ 61.41 ของกำไรสุทธิประจำปี 2564 กำหนดจ่ายวันที่ 19 พฤษภาคม 2565
“แนวโน้มผลการดำเนินงานในปีนี้ มั่นใจว่าจะเติบโตอย่างแข็งแกร่ง โดยได้รับปัจจัยหนุนจากงานก่อสร้าง Data Center ที่กระแสมาแรง โดยคาดว่าปีนี้มีงานด้านการก่อสร้าง Data Center ที่รอประมูลรวมไม่ต่ำกว่า 2,000 ล้านบาท ซึ่งจะทยอยทราบผลเร็วๆนี้ ผลักดันรายได้เติบโต 15-20% ตามแผนงานที่วางไว้ หนุนผลงานสร้างสถิติสูงสุดใหม่ต่อเนื่อง” นายศักดิ์บวร กล่าว
ส่วนงานงานโครงข่ายโทรคมนาคมรองรับ (5G) ยังมีเข้ามาต่อเนื่อง อีกทั้งยังมีรายได้ประจำ (Recurring Income) ที่จะรับรู้รายได้ต่อเนื่องประมาณ 200 ล้านบาท จากธุรกิจซ่อมบำรุงและบริการ
ทั้งนี้ ในปัจจุบันบริษัทฯมีงานในมือรอรับรู้รายได้ (Backlog) ประมาณ 2,000 ล้านบาท ซึ่งจะทยอยรับรู้รายได้ถึงปี 2568 โดยในปีนี้จะรับรู้รายได้กว่า 1,000 ล้านบาท
อนึ่ง ผลการดำเนินงานของบริษัทฯในปี 2564 มีกำไรสุทธิ 170.54 ล้านบาท เพิ่มขึ้น 35.05 ล้านบาท หรือ 25.87% เทียบปีที่ผ่านมามีกำไรสุทธิ 135.49 ล้านบาท สร้างสถิติสูงสุดใหม่นับตั้งแต่จัดตั้งบริษัทฯ โดยได้รับปัจจัยสนับสนุนจากการส่งมอบงานโครงข่ายโทรคมนาคมรองรับ (5G) เพิ่มขึ้น จากการแพร่ระบาดของไวรัสโควิด-19 รอบใหม่ ทำให้ประชาชนที่ทำงานเวิร์คฟอร์มโฮม (Work from home) ต้องการใช้ Cloud เพิ่มสูงขึ้น และผู้ประกอบการหรือองค์การต่างๆ มีความต้องการที่จะลงทุนขยาย Data Center กันมากขึ้นด้วย